Jedan od nasilnika koji su davili i maltretirali građane i novinare tokom polaganja zakletve predsednika Aleksandra Vučića, Borko Aranitović, deo je ekipe ubijenog narko-dilera i vođe huligana Aleksandra Stankovića zvanog Sale Mutavi, otkriva KRIK. Istraživanje KRIK-a donosi nove dokaze o vezama huligana i kriminalaca s policijom i vladajućom partijom.

Pišu: Bojana Pavlović, Stevan Dojčinović

„Davite me, davite me, nisam ništa skrivio“, vikao je mladić koga je grupa muškaraca odvukla sa ceremonije polaganja zakletve predsednika Aleksandra Vučića držeći ga oko vrata. Mladić je na skup došao da protestuje protiv novog predsednika, ali je nasilno uklonjen sa događaja.

Isto se dogodilo i novinarki lista „Danas“ dok je pokušavala da uzme izjavu od jednog starijeg građanina koji je nosio transparent protiv vlasti. „Nemoj da slikaš, uzeću ti taj telefon“, doviknuo je muškarac novinarki, a zatim ju je uhvatio, podigao i uklonio sa događaja. Na fotografijama sa skupa vidi se i da je jedan od nasilnika zgrabio za vrat i mladog foto-reportera, dok mu je drugi držao ruke sprečavajući ga da slika.

Javnost, uznemirena nasilnim događajem, zahtevala je da se otkrije ko su ljudi koji su se ovako ophodili prema novinarima i građanima.

Predsednik Vučić najpre se izvinio, a potom opravdao nasilje rekavši da su „možda mogli blaže da ih uklone“, ali su to morali da urade da bi sprečili „masakr i nemire“ na svečanosti. Nije otkrio ko su nasilnici.

Odgovor je dala njegova Srpska napredna stranka u saopštenju u kom je nasilnike nazvala „redarima stranke“. Žrtve su, međutim, ispričale da nijedan od njih nije imao obeležja koja bi ukazivala da je reč o obezbeđenju ili službenim licima, niti im se tako predstavio.

Na objavljenim fotografijama vidi se da je najmanje devet nasilnika učestvovalo u incidentima. Imena većine njih i dalje su nepoznata.

Novinari KRIK-a uspeli su da saznaju ko je jedan od siledžija. Njegov identitet otkriva veze kriminala, policije i ljudi u vrhu vlasti.

Fejsbuk profil

Mladić u svetloplavoj košulji koji je na ceremoniji uslikan kako snažno drži za ruke demonstranta je Borko Aranitović koji radi kao obezbeđenje beogradskih splavova i blizak je ekipi ubijenog narko-dilera Aleksandra Stankovića poznatijeg kao Sale Mutavi.

Novinari KRIK-a analizirali su fotografije sa ceremonije i uporedili ih sa onima sa Aranitovićevog fejsbuk naloga. Na osnovu profila, mladeža na bradi i obeležja na glavi nalik ožiljku zaključili su da se radi o istoj osobi.

Detalji sa fotografija koje je Aranitović objavljivao na internetu otkrivaju njegove poslove i veze sa ljudima iz sveta kriminala i policije.

Na jednoj od fotografija koje su novinari KRIK-a pronašli na Aranitovićevom fejsbuk profilu on je u „uniformi“ koje nosi obezbeđenje splava „Fristajler” – majici sa natpisom „security“ i logom ovog noćnog kluba. Druga slika naslovljena je sa „tim fristajler“ i na njoj je Aranitović sa većom grupom ljudi, očigledno drugih zaposlenih.

Osim po noćnom provodu, ovaj splav godinama je poznat po nasilnim incidentima u kojima često učestvuju radnici obezbeđenja.

Prebijanje u klubu

Novinari KRIK-a prepoznali su Aranitovića i na snimku iz februara 2015. godine koji su zabeležile sigurnosne kamere kluba „Tilt“. Snimak prikazuje Stankovićeve ljude, koji rade kao obezbeđenje kluba, kako se obračunavaju sa Zoranom Jakšićem, jednim od šefova „grupe Amerika“ – međunarodne kriminalne grupe koja švercuje kokain. Jakšić trenutno služi kaznu u zatvoru u Peruu.

Stanković je bio vođa navijačke grupe „Janjičari“ koja je poznata po nasilnim incidentima. Ova huliganska skupina obezbeđuje beogradske noćne klubove i splavove. Novinarska istraživanja pokazuju da je Stanković imao veze u policiji, kao i da nikada nije odslužio petogodišnju zatvorsku kaznu na koju je osuđen kao organizator šverca droge. Ubijen je u oktobru prošle godine.

Veljko Belivuk, Stankovićev saradnik ispričao je u intervjuu za „Njuzvik“ da su Jakšića napali jer je goste kluba „polivao vinom“.

Stankovićev saradnik Darko Ristić zvani Meda, prvo je nokautirao Jakšića na ulazu u klub, a zatim počeo da ga šutira dok je na podu, vidi se na snimku. Tuči su se priključila još petorica pripadnika obezbeđenja koji su nasrnuli i na čoveka koji je pokušao da odbrani Jakšića. Obaraju ga i šutiraju dok leži, a Ristić desetak sekundi skače po njemu.

U toj grupi, na osnovu karakterističnog oblika lica, novinari KRIK-a prepoznali su Aranitovića. Stajao je pored Ristića i posmatrao, da bi, tek pošto je mladić brutalno prebijen, pokušao da smiri situaciju. Podigao je povređenog čoveka i izbacio ga napolje.

Među učesnicima tuče vidi se još jedan član obezbeđenja „Tilta“ koga su novinari prepoznali na slikama koju je Aranitović objavio na profilu. Sliku na kojoj njih dvojica sede Aranitović je naslovio sa „kumovi“. Jedan od njegovih fejsbuk prijatelja je u komentaru ispod napisao: „Pozdrav velikoj braci od srca… Borko i Djura najaci“. Novinari, međutim, nisu uspeli da saznaju više o ovoj osobi.

Okolnosti pod kojim je snimak iz „Tilta“ završio u javnosti nisu poznate, a objavile su ga dnevne novine „Kurir“ i „Blic“. Na snimku se čuje i glas muške osobe koja je gledala video zapis tuče i komentarisala sa oduševljenjem. „Kurir“ je objavio da je to glas Nenada Vučkovića Vučka, pripadnika Žandarmerije, što on nije demantovao.

Veze sa policijom

Aranitovićev fejsbuk profil upravo otkriva i njegovo poznanstvo sa Vučkovićem, bitnom vezom Stankovićeve ekipe u policiji. Vučković je bio pripadnik Vojske Srbije, a potom je prebačen u Žandarmeriju.

Nedugo posle Stankovićevog ubistva u javnosti su se pojavile fotografije ovog kriminalca u Vučkovićem društvu na tribini fudbalskog stadiona. Stankoviću je data i čitulja sa tekstom „Poslednji pozdrav kumu“ potpisana sa „Vučko“.

Na fotografijama sa jedne utakmice, vide se Stanković i Vučković kako ozbiljni razgovaraju, a na fotografiji sa drugog događaja nasmejani i zagrljeni navijaju. Sa njima je u društvu i Stankovićev najbliži saradnik Veljko Belivuk, poznat kao Velja Nevolja, koji je trenutno u pritvoru zbog sumnje da je u januaru ove godine ubio čoveka na tramvajskim šinama u centru Beograda.

Vučkovićevo ime spominje se i u krivičnoj prijavi koju je Vojni sindikat podneo protiv dvojice starešina u kasarni u Pančevu zbog sumnje da su njemu, Stankoviću i Belivuku omogućili da van radnog vremena koriste strelište, naoružanje i municiju Vojske Srbije kako bi uvežbavali gađanje.

Ministar policije Nebojša Stefanović nije video kao problem to da se žandarm druži sa kriminalcima.

„Nije nezakonito navijati“, rekao je Stefanović na konferenciji za novinare banalizujući ceo slučaj.

Ni sektor unutrašnje kontrole MUP-a nije odreagovao. Protiv Vučkovića nikada nije vođen postupak provere njegovih veza sa kriminalcima, rečeno je novinarima KRIK-a iz Sektora.

Vučković je uslikan i na skupštini fudbalskog kluba „Partizan“ tokom maja prošle godine kada je birano novo rukovodstvo, ali nije poznato u kom svojstvu je prisustvovao ovom događaju.

Aranitović je na svom fejsbuk profilu objavio fotografiju na kojoj, u nekom restoranu, sedi zagrljen sa Vučkovičem i još jednim muškarcem. Na košuljama nose bele ukrase, karakteristične za svadbe. Pripadnika Žandarmerije novinari su prepoznali, između ostalog, po tribal tetovaži na desnom bicepsu.

Na Aranitovićevom fejsbuk profilu piše da je završio srednju školu unutrašnjih poslova u Sremskoj Kamenici. KRIK je uputio pitanje MUP-u da li Aranitović radi ili je ikada radio u policiji.

Iz MUP-a su odgovorili da „Borko Aranitović nije radnik, odnosno nije zaposlen u Ministarstvu unutrašnjih poslova“, ne izjašnjavajući se o njegovom mogućem prethodnom angažovanju.

Novinari KRIK-a poslali su pitanja Aranitoviću putem fejsbuka. Nije odgovorio, ali je odmah nakon toga obrisao svoj nalog.

„Podrška za momke“

Aleksandar Vučić rekao je prošle godine da država nema snage da se obračuna sa nasilnim navijačkim grupama. Otkrića o Stankoviću i Aranitoviću, međutim, pokazuju da je problem dublji i da država zapravo sarađuje i štiti kriminalce i huligane.

Tako, Stanković nikada nije odslužio kaznu za šverc narkotika. Iako je bio osuđen kao šef kriminalne grupe, sudije su mu čak 12 puta odložile zatvor, jer zbog navodno lošeg zdravlja nije bio spreman za robiju, otkrio je ranije KRIK. U isto vreme, redovno se pojavljivao na tribinama i učestvovao u tučama.

Nakon njegovog ubistva, vrh države je burno reagovao i proglasio „rat mafiji”. Ovaj rat još nije doveo do ozbiljnih rezultata.

Fudbalski klub „Partizan“ odao je počast Stankoviću tako što su fudbaleri na utakmicu izašli obučeni u majice sa njegovim likom, a neki od funkcionera kluba pojavili su se na njegovoj sahrani.

Podršku vlasti dobili su i oni koji su maltretitali novinare i građane na polaganju zakletve predsednika – a za koje se ispostavlja da su članovi iste grupe.

Tako ih je Vladimir Đukanović, poslanik vladajuće stranke, nedvosmisleno podržao na svom tviter profilu.

„Puna podrška za momke koji su sa skupa SNS koji je bio u skladu sa zakonom prijavljen efikasno sklonili one koji su došli da provociraju“, napisao je Đukanović.

SNS je izdala saopštenje u kojem je nasilnike nazvala „redarima” i kritikovala medije koji su izveštavali o incidentu.

„Ti isti mediji linčuju redare SNS koji su sprečili pravljenje incidenata od strane kontramitingaša, otvoreno ih targetiraju i predstavljaju kao nekakvu monstruoznu grupu batinaša.“

Policija je pokazala nerad u ovom slučaju, sličan onom u drugim slučajevima sa jasnom političkom pozadinom, poput bespravnog rušenja u beogradskoj četvrti Savamala.

Rekla je da je identifikovala napadače, ali do danas nije preduzela nijedan drugi korak. Imena nasilnika još nisu poznata.

Više o ekipi Saleta Mutavog pročitaje u posebnom tekstu.

Donirajte KRIK i pomozite nam da nastavimo da istražujemo korupciju i organizovani kriminal! Informacije o tome kako da nas donirate, možete pronaći na ovom linku. Hvala na podršci!